SAUK-4 mag ondanks hofbevel nog nie terug werk toeFoeta Krige, Suna Venter, Jacques Steenkamp en Krivani Pillay Dinsdag (26 Julie 2016) in die arbeidshof in Johannesburg. Foto: Facebook Dit kom nadat die SAUK te kenne gegee het dat hy teen die arbeidshof se uitspraak wil appelleer. Die openbare uitsaaier het in ŉ brief aan die vakbond Solidariteit se regsverteenwoordigers gesê die joernaliste mag om dié rede nie terugkeer werk toe nie hangende die uitkoms van die appèl. Dr. Dirk Hermann, bestuurshoof van Solidariteit, het intussen gesê die vakbond is teleurgesteld in die SAUK se volgehoue pogings om hul “onwettige aksies” voort te sit. “Hulle wys ŉ gebrek aan morele integriteit.” Volgens Herman sal die vakbond vandag met verdere regsaksies begin om die vier joernaliste terug te kry by die werk. Die arbeidshof het die SAUK Dinsdag beveel om die joernaliste toe te laat om met onmiddellike inwerkingtreding terug te keer werk toe en hul take en verantwoordelikhede normaalweg te hervat. Die uitsaaier word ook verbied om enige verdere dissiplinêre stappe teen die vier joernaliste in te stel. Die hof het verder die SAUK se algemene bestuurder van radio en aktuele sake en die waarnemende uitvoerende hoof vir nuus en aktuele sake vyf dae gegee om hofstukke in te dien waarin hulle redes uiteensit hoekom hulle nie in hul persoonlike hoedanigheid vir die joernaliste se regskoste, in geheel of gedeeltelik, aanspreeklik gehou moet word nie. Solidariteit het verlede week die arbeidshof genader om Foeta Krige, Suna Venter, Krivani Pillay en Jacques Steenkamp se afdankings ter syde te laat stel. Hulle is deel van agt joernaliste wat onlangs deur die uitsaaier afgedank is en wie se afdankings glo met die SAUK se omstrede verbod op die uitsaai van gewelddadige betogings verband hou. Hoewel die ander vier joernaliste, Busisiwe Ntuli, Lukhanyo Calata, Vuyo Mvoko en Thandeka Gqubule, deur hul eie vakbonde en regspanne verteenwoordig word, sal die uitspraak vermoedelik ook hul afdankings beïnvloed. Die vier verslaggewers van die SAUK in wie se guns die Johannesburgse arbeidshof Dinsdag beslis het, het gesê hulle sien uit om weer terug te keer werk toe by die openbare uitsaaier. Krige, Venter, Steenkamp en Pillay het mekaar omhels ná die hof se uitspraak. Maroela Media het vroeër berig die arbeidshof het die SAUK Dinsdag beveel om die vier joernaliste se afdankings op te hef. “Dit is groot vir ons. Baie dankie vir almal en diegene binne en buite die SAUK. Ons kan nie weg om terug te keer werk toe nie,” het Pillay tydens ŉ mediakonferensie, wat deur die vakbond gereël is, gesê. Krige het gesê die laaste keer wat hy by die werk was, by die SAUK in Aucklandpark, het die voormalige waarnemende uitvoerende hoof, Jimi Matthews, vir hom gesê “dit is koud buite die SAUK”. “Jimi was verkeerd. Ons het ongelooflike ondersteuning van almal gekry – binne en buite die SAUK. Ons is dankbaar vir die ondersteuning en ons families,” het hy gesê. Lees alle vorige berigte oor die SAUK8 op Maroela Media.